‘Asseblief, Mr Ref, check die skrums!’Pieter de Villiers (Foto: news.bbc.co.uk) Peter de Villiers, die Bokke se skrumafrigter, het `n pleidooi oor hierdie aspek van die spel tot al die blasers gerig. Intussen het François Louw `n operasie vir sy nekprobleem ondergaan. De Villiers glo die letter van die wet word nie altyd gevolg oor die manier waarop skrums sak nie en dat dit tot nadeel van sterk skrumspanne is. Sommige spanne verkies om op te stel met skouers wat mekaar raak, ander verkies oor-teen-oor, soos die reël voorskryf, sê hy. Die Bokke het in Salta in Argentinië vier strafskoppe op eie skrums afgestaan. “Ons het twee jaar lank goed geskrum en die probleme teen die Poemas maak nie van ons slegte skrummers nie. Ons het weer na die basiese dinge teruggekeer, soos ons hoogte wanneer ons bind. “Om die skrums te blaas, was nog altyd moeilik, selfs met die reëlveranderings. Daar is te veel goed om dop te hou en een man kan nie alles doen nie. Ons probeer hard om binne die reëls te skrum. Hoe meer ons die voorry oorheers, hoe makliker maak ons dit vir die skeidsregter makliker. Maar as jyself oorheers word, dwing dit jou tot foute.” Nigel Owens van Wallis blaas in Saterdag se toets op Nuweland. François Louw is Saterdag geopereer vir `n beskadigde senuwee in sy nek en behoort gereed te wees vir die jaareindtoer waarop die Bokke vier toetse speel. Daar is ook hoop dat Ruan Pienaar se beseerde knie betyds sal genees. Willem Alberts is ook geopereer vir `n knypende senuwee in sy rug en kan dalk ook gereed wees vir die toetse teen Engeland, Ierland, Italië en Wallis. Wat Saterdag se toets betref, word daar wyd en syd bespiegel dat Oupa Mohoje die enigste verandering in die opdrafspan sal wees, hoewel Heyneke Meyer ook Schalk Burger en Warren Whiteley tot sy beskikking het.